Mediese skema in kuratele weens swak geldsake | Netwerk24
Deur Nellie Brand-Jonker 26 Augustus 2019 11:38
Die mediese fonds Thebemed is in kuratele geplaas. Foto: Getty Images
Die Raad op Mediese Skemas (RMS) het die mediese fonds Thebemed in kuratele geplaas.
Dr. Sipho Kabane, registrateur van mediese skemas, het gesê dit was nodig weens die mediese fonds se finansiële probleme.
Die finansiële probleme sluit in dat Thebemed al lank nie aan die wetsvereiste kan voldoen om 25% van die jaarlikse bydraes in reserwes te hou nie.
Ian Fleming is as voorlopige kurator aangestel tot tyd en wyl die mediese skema die wetsvereiste solvensieverhouding kan haal.
Volgens Kabane is daar geen rede tot kommer van Thebemed se lede en diensverskaffers nie oor die daaglikse bedrywighede van die mediese fonds nie.
Makelaars is gemaan om lede nie onnodig te adviseer om na ander mediese fondse te skuif nie en in die beste belang van die lede advies te gee.
Die mediese fonds het in 2016 sowat 22 000 lewens gedek. Sowat R210 miljoen se bydraes is ontvang.
Meer oor: Mediese Fondse | Kuratorskap | Mediese Sorg
Bid vir dié sonder mediese fonds